'મહેરબાની કરીને આ સલાહો આપવાનું બંધ કરશે હવે?' વેદે બરાડો પાડ્યો. 'માફ કરજે વેદ, મને ખબર છે કે મારી બધી વાતો હવે તને કંટાળાજનક સલાહ જ લાગે છે. પરંતુ, ક્યારેક સમય મળે તો શાંત ચીત્તે વિચાર કરજે કે તારી આ મા સાચુ કહે છે કે નહીં' માલતી અંદરના રૂમમાં જતી રહી. 'પોતાની જાતને તો સંભાળી શકતી નથી, આ ડીપ્રેશનની દવા કરાવતા કરાવતા મારા ખિસ્સા ખાલી થઈ રહ્યા છે અને રોજ થાયને મને સલાહો આપવા નીકળી પડે છે.' વેદ બબડ્યો. 'ડેડા, કેમ બરાડા પાડો છો? ગ્રેની સાથે ફરી ઝઘડો થયો તમારો?' પાંચ વર્ષની શ્લોકાએ તેના પ્યારા પપ્પાને પૂછ્યું. 'ના બેટા, ગ્રેની હવે ઘરડાં થઈ રહ્યા છે ને, એટલે તેમને યાદ નથી રહેતું. એમણે જે વાત મને સવારે કહી હતી તે જ હમણાં ફરી કહી રહ્યા હતાં.' વેદે તેની લાડકી દીકરીને કહ્યું.